U Splitu je izgorjelo 18 auta: 'Dobio sam prekrasnu čestitku'

Splitska policija navodi da je od početka godine ukupno podmetnuto 16 požara, a izgorjelo je 18 automobila. Riješeno je šest slučajeva, a protiv sedam ljudi je podnesena kaznena prijava

<p><strong>Nakon što su u Solinu izgorjeli Porsche i Mercedes, u noći na četvrtak oko jedan sat izgorio je još jedan auto - Audi A4 star 18 godina</strong>. Auto je potpuno uništen u buktinji ispred zgrade u splitskoj četvrti Blatine.</p><p> - <strong>Dobio sam prekrasnu čestitku za Božić</strong>. Ne znam tko bi ovo ni zašto mogao napraviti, živim običnim životom,<strong> nikad se nikome nisam zamjerio</strong> – rekao nam je vlasnik auta.</p><p>Kako kaže, došao je s malog nogometa oko ponoći, prošetao psa i vratio se u stan. Pola sata poslije nazvao ga je sin koji je stigao iz noćne smjene i javio mu da mu gori automobil. </p><p>Susjedi su u nevjerici zbog nemilih scena, ne samo zbog ovog požara već i zbog drugih brojnih paljevina i Splitu i županiji koje su sve učestalije. </p><p>- On je jako dobar čovjek, ovo je prestrašno. U ovom pitanju ne mogu reći ništa drugo nego da je riječ o nekoj balavosti. Vlasnik automobila je pošten čovjek, prepošten za današnji svijet, što se ovo događa u našem gradu – pita se Ivan, jedan od susjeda. </p><p>Drugi, pak, susjed kaže kako je on svoj automobil u zadnji tren spasio da i njega ne zahvati plamen.</p><p>- Živim odmah tu kat iznad, kćer je kroz prozor vidjela plamen i zvala vatrogasce, a ja sam u papučama i pidžami izletio vani. Uletio u svoj auto koji je bio parkiran pored Audija i bez obzira na potencijalnu opasnost odlučio sam preparkirati ga. Plamen mi je već bio zahvatio stražnji branik, otopila se plastika – kaže nam susjed iz Šimićeve ulice. </p><p>Što se tiče požara u Solinu, policija još traga za počiniteljima koji su bacivši Molotovljeve koktele zapalili Porsche i Mercedes u vlasništvu poduzetnika Nikole Markovića. </p><p>U studenom su izgorjela četiri automobila. Prvo su tri noći za redom zapaljena tri vozila, u četvrti Visoka prvo je izgorio Fiat vlasnika jednog kafića, potom je večer poslije zapaljen terenac sutkinje, a treću večer je izgorio i Golf na Kmanu.</p><p>Dva tjedna nakon toga zapaljen je i BMW splitskog zaštitara na Pazdigradu. U rujnu je također gorio Fiat. U listopadu je u Omišu zapaljen Smart nagrađivanog policajca. Sredinom travnja u samo jednoj noći vatra je podmetnuta pred dva automobila, jednog kod Starog placa, a drugog na Firulama.</p><p>U kolovozu su u Omišu izgorjela četiri automobila, dva u potpunosti, a dva djelomično. Još tri automobila izgorjela su kao kolateralne žrtve navedenih paljevina.</p><h2>Podmetnuto 16 požara: Riješili šest slučajeva</h2><p>Iz splitske policije navode da je od početka ove godine ukupno podmetnuto 16 požara, a izgorjelo je 18 automobila. Riješeno je šest slučajeva te je protiv ukupno sedam ljudi podnesena kaznena prijava.</p>